Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружението на новинарите на Македонија (ЗНМ), поднесена преку Милан Спировски од Скопје, против Државната изборна комисија, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 28.06.2022 година, го донесе следното

**Р Е Ш Е Н И Е**

1. Жалбата изјавена од Здружението на новинарите на Македонија (ЗНМ), поднесена преку Милан Спировски од Скопје, против Државната изборна комисија, заведена во Агенцијата под бр.08-170 на 13.06.2022 година по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на новинарите на Македонија (ЗНМ), до Агенцијата за заштита на правото на слободен пристап до информациите од јавен карактер поднесе Жалба, заведена во архивата на Агенцијата под број 08-170 на 13.06.2022 година против Државната изборна комисија.

Како што се наведува во Жалбата, Здружение на новинарите на Македонија (ЗНМ**) на 10.05.2022 година поднело Барање за** пристап до информации од јавен карактер до Државната изборна комисија, во кое е појаснето дека се бара да се достави следната информација:

„Колку финансиски средства во кои онлајн медиуми се потрошени и од кои политички партии а во рамки на платената политичка програма за локалните избори од 2021 година.“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-170 од 13.06.2022 година.

Агенцијата со допис бр.08-170 од 13.06.2022 година, преку е-маил ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата преку електронски пат достави Одговор на жалба бр.03-1491/1 од 27.06.2022 година, заведен во Агенцијата под бр.08-170 од 28.06.2022 година, во кој е наведено дека: „..Здружението на новинарите на Македонија....на ден 28.03.2022 година поднело барање за слободен пристап до информација од јавен карактер со кое побарало информација од јавен карактер и тоа:

-Листа на онлајн медиуми...Ценовник...Фактури..Сумарен податок ....Постапувајќи по поднесеното барање за слободен пристап до информација од јавен карактер Државната изборна комисија на ден 04.04.2022 го донела обжаленото Решение за позитивен одговор по барање за слободен пристап до информација од јавен карактер бр.03-757/2 од 04.04.2022 година со кое барањето делумно го дозволила. Имено, во однос на барањето на барателот за достава на фактури за исплата за учество во ППР од страна на онлајн медиуми (интернет портали) за последните локални избори Државната изборна комисија не постапи, односно не ги достави од причина што се работи за информација за документ од материјално-финансиски карактер за друго правно лице, која влегува во член 6 став (6) од Законот за слободен пристап до информации од јавен карактер. Ова дотолку повеќе што со обжаленото решение се даваат податоци за висината на исплатени средства по учесници во постапката. Незадоволен од вака донесеното Решение, барателот до Агенцијата ...на ден 09.06.202 година изјавил жалба со која го побива погоре наведеното Решение....“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер, со тоа што во врска со Барањето за пристап до информации **од 10.05.2022 година** не донел решение согласно членот 20 од истиот Закон, ниту му ја доставил бараната информација на барателот.

Што се однесува до наводите на Одговорот на жалба дека „.. Државната изборна комисија на ден 04.04.2022 го донела обжаленото Решение за позитивен одговор ...Државната изборна комисија не постапи, односно не ги достави од причина што се работи за информација за документ од материјално-финансиски карактер за друго правно лице, која влегува во член 6 став (6) од Законот за слободен пристап до информации од јавен карактер“, Агенцијата му укажува на Имателот на информации за следното:

Барателот на информации поднесената Жалба не ја поднела до Агенцијата против горенаведеното Решение, туку Жалба ја поднесува поради молчење на администрацијата, по Барањето од 10.05.2022 година.

При повторното постапување по Барањето за пристап до информации од јавен карактер, е должен да постапи во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе решение“.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

 **Пламенка Бојчева**